CELEX: 32019D1254
Language: el
Date: 2019-07-22 00:00:00
Title: Εκτελεστική απόφαση (ΕΕ) 2019/1254 της Επιτροπής, της 22ας Ιουλίου 2019, σχετικά με τα εναρμονισμένα πρότυπα για την ασφάλεια των παιχνιδιών, τα οποία εκπονήθηκαν προς υποστήριξη της οδηγίας 2009/48/ΕΚ του Ευρωπαϊκού Κοινοβουλίου και του Συμβουλίου

23.7.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 195/43
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/1254 ΤΗΣ ΕΠΙΤΡΟΠΗΣ
         της 22ας Ιουλίου 2019
         σχετικά με τα εναρμονισμένα πρότυπα για την ασφάλεια των παιχνιδιών, τα οποία εκπονήθηκαν προς υποστήριξη της οδηγίας 2009/48/ΕΚ του Ευρωπαϊκού Κοινοβουλίου και του Συμβουλίου
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με την ευρωπαϊκή τυποποίηση, την τροποποίηση των οδηγιών του Συμβουλίου 89/686/ΕΟΚ και 93/15/ΕΟΚ και των οδηγιών του Ευρωπαϊκού Κοινοβουλίου και του Συμβουλίου 94/9/ΕΚ, 94/25/ΕΚ, 95/16/ΕΚ, 97/23/ΕΚ, 98/34/ΕΚ, 2004/22/ΕΚ, 2007/23/ΕΚ, 2009/23/ΕΚ και 2009/105/ΕΚ και την κατάργηση της απόφασης 87/95/ΕΟΚ του Συμβουλίου και της απόφασης αριθ. 1673/2006/ΕΚ του Ευρωπαϊκού Κοινοβουλίου και του Συμβουλίου (1), και ιδίως το άρθρο 10 παράγραφος 6,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 13 της οδηγίας 2009/48/ΕΚ του Ευρωπαϊκού Κοινοβουλίου και του Συμβουλίου (2), τα προϊόντα που συμμορφώνονται με τα εναρμονισμένα πρότυπα ή με μέρη αυτών, τα στοιχεία των οποίων έχουν δημοσιευθεί στην Επίσημη Εφημερίδα της Ευρωπαϊκής Ένωσης, τεκμαίρεται ότι συμμορφώνονται με τις απαιτήσεις των εν λόγω προτύπων ή μερών τους, όπως προβλέπονται στο άρθρο 10 και στο παράρτημα II της εν λόγω οδηγίας.
                  
               
                     (2)
                  
                  
                     Με την επιστολή M/445 της 9ης Ιουλίου 2009 η Επιτροπή υπέβαλε στην Ευρωπαϊκή Επιτροπή Τυποποίησης (CEN) και στην Ευρωπαϊκή Επιτροπή Ηλεκτροτεχνικής Τυποποίησης (Cenelec) αίτημα για την εκπόνηση νέων και την αναθεώρηση των υφιστάμενων εναρμονισμένων προτύπων προς υποστήριξη της οδηγίας 2009/48/ΕΚ. Η οδηγία 2009/48/ΕΚ θεσπίζει, στο σημείο 11 του μέρους I του παραρτήματος II, ειδικές απαιτήσεις ασφάλειας για τα παιχνίδια δραστηριοτήτων.
                  
               
                     (3)
                  
                  
                     Τα τραμπολίνα είναι παιχνίδια οικιακής χρήσης, η δομή στήριξης των οποίων παραμένει σταθερή κατά τη διάρκεια της δραστηριότητας και τα οποία προορίζονται κατά κύριο λόγο για την άσκηση της δραστηριότητας του άλματος. Ως εκ τούτου, είναι παιχνίδια δραστηριοτήτων κατά την έννοια του σημείου 21 του άρθρου 3 της οδηγίας 2009/48/ΕΚ.
                  
               
                     (4)
                  
                  
                     Με βάση το αίτημα M/445 της 9ης Ιουλίου 2009, η CEN αναθεώρησε το εναρμονισμένο πρότυπο EN 71-14:2014+A1:2017 σχετικά με τα τραμπολίνα οικιακής χρήσης, τα στοιχεία αναφοράς του οποίου έχουν δημοσιευθεί στην Επίσημη Εφημερίδα της Ευρωπαϊκής Ένωσης (3), προκειμένου να διασφαλιστεί επίσης η ασφάλεια των ενσωματωμένων στο έδαφος («θαμμένων») τραμπολίνων, που διατίθενται ολοένα και περισσότερο στην αγορά. Αυτό είχε ως αποτέλεσμα την έγκριση του εναρμονισμένου προτύπου EN 71-14:2018 σχετικά με τα τραμπολίνα οικιακής χρήσης.
                  
               
                     (5)
                  
                  
                     Η Επιτροπή, από κοινού με τη CEN, αξιολόγησε κατά πόσον το εναρμονισμένο πρότυπο EN 71-14:2018 σχετικά με τα τραμπολίνα οικιακής χρήσης, που εκπόνησε η CEN, συμμορφώνεται με το αίτημα M/445 της 9ης Ιουλίου 2009.
                  
               
                     (6)
                  
                  
                     Το εναρμονισμένο πρότυπο EN 71-14:2018 πληροί τις απαιτήσεις που επιδιώκει να καλύψει και οι οποίες ορίζονται στην οδηγία 2009/48/ΕΚ. Επομένως, είναι σκόπιμο να δημοσιευθούν τα στοιχεία αναφοράς αυτού του προτύπου στην Επίσημη Εφημερίδα της Ευρωπαϊκής Ένωσης.
                  
               
                     (7)
                  
                  
                     Το εναρμονισμένο πρότυπο EN 71-14:2018 αντικαθιστά το εναρμονισμένο πρότυπο EN 71-14:2014+A1:2017. Επομένως, είναι αναγκαίο να ανακληθούν τα στοιχεία αναφοράς του αντικαθιστάμενου προτύπου από την Επίσημη Εφημερίδα της Ευρωπαϊκής Ένωσης. Για να δοθεί στους κατασκευαστές παιχνιδιών επαρκής χρόνος για να προσαρμόσουν τα προϊόντα τους στις αναθεωρημένες προδιαγραφές του εναρμονισμένου προτύπου EN 71-14:2018, είναι αναγκαίο να αναβληθεί η ανάκληση των στοιχείων αναφοράς του εναρμονισμένου προτύπου EN 71-14:2014+A1:2017.
                  
               
                     (8)
                  
                  
                     Η συμμόρφωση με εναρμονισμένο πρότυπο αποτελεί τεκμήριο συμμόρφωσης με τις αντίστοιχες ουσιώδεις απαιτήσεις που καθορίζονται στην ενωσιακή νομοθεσία εναρμόνισης από την ημερομηνία δημοσίευσης των στοιχείων αναφοράς αυτού του προτύπου στην Επίσημη Εφημερίδα της Ευρωπαϊκής Ένωσης. Συνεπώς, η παρούσα απόφαση θα πρέπει να αρχίσει να ισχύει την ημέρα της δημοσίευσής της,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Τα στοιχεία αναφοράς του εναρμονισμένου προτύπου για την ασφάλεια των παιχνιδιών, το οποίο εκπονήθηκε προς υποστήριξη της οδηγίας 2009/48/ΕΚ και παρατίθεται στο παράρτημα I της παρούσας απόφασης, δημοσιεύονται στην Επίσημη Εφημερίδα της Ευρωπαϊκής Ένωσης.
         
         
            Άρθρο 2
            Τα στοιχεία αναφοράς του εναρμονισμένου προτύπου για την ασφάλεια των παιχνιδιών, το οποίο εκπονήθηκε προς υποστήριξη της οδηγίας 2009/48/ΕΚ και παρατίθεται στο παράρτημα II της παρούσας απόφασης, ανακαλούνται με την παρούσα απόφαση από την Επίσημη Εφημερίδα της Ευρωπαϊκής Ένωσης από την ημερομηνία που καθορίζεται στο εν λόγω παράρτημα.
         
         
            Άρθρο 3
            Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 22 Ιουλίου 2019.
            
               
                  Για την Επιτροπή
               
               
                  O Πρόεδρος
               
               Jean-Claude JUNCKER
            
         
         
            (1)  ΕΕ L 316 της 14.11.2012, σ. 12.
         
            (2)  Οδηγία 2009/48/ΕΚ του Ευρωπαϊκού Κοινοβουλίου και του Συμβουλίου, της 18ης Ιουνίου 2009, σχετικά με την ασφάλεια των παιχνιδιών (ΕΕ L 170 της 30.6.2009, σ. 1).
         
            (3)  ΕΕ C 282 της 10.8.2018, σ. 3.
      
      
         
            ΠΑΡΑΡΤΗΜΑ I
            
                        Αριθ.
                     
                     
                        Στοιχεία αναφοράς του προτύπου
                     
                  
                        1.
                     
                     
                        EN 71-14:2018 Ασφάλεια παιχνιδιών - Μέρος 14: Τραμπολίνα οικιακής χρήσης
                     
                  
      
      
         
            ΠΑΡΑΡΤΗΜΑ II
            
                        Αριθ.
                     
                     
                        Στοιχεία αναφοράς του προτύπου
                     
                     
                        Ημερομηνία απόσυρσης
                     
                  
                        1.
                     
                     
                        EN 71-14:2014+A1:2017 Ασφάλεια παιχνιδιών - Μέρος 14: Τραμπολίνα οικιακής χρήσης
                     
                     
                        22 Ιανουαρίου 2020.